##### Predkladacia správa

Návrh na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Singapurskej republiky o leteckých dopravných službách sa predkladá na základe uznesenia vlády Slovenskej republiky č. 790 zo 6. novembra 2008. Dohoda bola podpísaná 7. októbra 2010 v Bratislave.

Predkladaná dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon podľa čl. 7 ods. 5 Ústavy SR a na ktorej platnosť sa pred ratifikáciou vyžaduje súhlas Národnej rady SR. Dohoda nekladie nároky na štátny rozpočet   
a nemá finančný, ekonomický ani environmentálny vplyv, ani vplyv na zamestnanosť a podnikateľské prostredie.

Vzhľadom na záväzky, ktoré vyplývajú z členstva SR v EÚ, je potrebné zabezpečiť súlad bilaterálnych dohôd o leteckých dopravných službách s právom Európskej únie. V prípade Singapuru existuje tzv. horizontálna Dohoda medzi Európskym spoločenstvom a vládou Singapurskej republiky o určitých aspektoch vykonávania leteckých dopravných služieb (Úradný vestník L 243/24 zo dňa 6. 9. 2006 ). Ustanovenia týkajúce sa udeľovania prepravných práv a určovania leteckých spoločností, regulačnej kontroly a taríf sú   
v predkladanej dohode v plnom rozsahu harmonizované s horizontálnou dohodou. Text predkladanej bilaterálnej dohody je zosúladený so stavom ostatných členských štátov Európskej únie.

Prezident Slovenskej republiky súhlasí s dohodou a s pokračovaním vnútroštátneho legislatívneho procesu. Uviedol však, že v dohode zmluvné strany nezareagovali na zmeny,   
ku ktorým došlo v r. 2009 v Európskej únii prijatím Lisabonskej zmluvy. V dôsledku toho malo byť spojenie „Európske spoločenstvo“ nahradené spojením „Európska únia“. Dohoda však bola pripravená na podpis ešte pred prijatím Lisabonskej zmluvy. K podpisu dohody v plánovanom termíne nedošlo. MDPT SR bolo informované o možnosti podpisu počas návštevy veľvyslankyne G. Chua na Slovensku krátko pred jej príchodom s misiou obchodníkov. V takom krátkom časovom úseku nebolo možné zabezpečiť odsúhlasenie uvedenej zmeny so singapurskou stranou.

Touto dohodou sa vytvárajú podmienky na vykonávanie leteckých dopravných služieb medzi Slovenskou republikou a Singapurom. Singapur patrí k najvýznamnejším poskytovateľom týchto služieb na svete. Nadobudnutím platnosti táto dohoda nahradí Dohodu medzi Československou socialistickou republikou a Singapurskou republikou o leteckých službách medzi a za ich územiami, ktorá bola podpísaná 7. septembra 1971 v Singapure.